Ոչ թե նախագահ, այլ ուղղակի հրաշք, որն ասում է ինչ հարմար է, կամ մտքին գալիս է, եւ ամենեւին չմտահոգվելով, հաջորդ պահին էլ հակառակն է ասում: Աշխարհն արդեն այնքան ստախոսություն է լսել Մոսկվայից, որ ոչ մի խոսք արժեք չունի: Նույն ասուլիսի օրը Ժնեւում վերջապես Ուկրաինայի եւ Ռուսաստանի ԱԳ նախարարները բանակցեցին՝ ԱՄՆ-ի եւ ԵՄ-ի միջնորդությամբ, համաձայնություն ձեռք բերվեց Ուկրաինայի իրադրության լիցքաթափման շուրջ եւ թղթին հանձնվեց: Սակայն, միեւնույն է, դա քիչ լավատեսություն ներշնչեց. եւ ԱՄՆ-ն, եւ ԵՄ-ն հայտարարեցին, որ Մոսկվան Ուկրաինայի հարավ-արեւելքում գործող պրոռուսական անջատողականներին եւ ահաբեկիչներին պետք է հարկադրի վայր դնել զենքերը եւ ազատել պետական շինությունները: Այլապես, Ուկրաինայի իշխանություններն ունեն ամեն իրավունք եւ պարտականություն՝ պաշտպանելու երկրի տարածքային ամբողջականությունը եւ քաղաքացիների անվտանգությունը: Նույնկերպ, մինչեւ ընթացիկ շաբաթվա վերջը իրադրությունը չլիցքաթափվելու դեպքում, հաջորդ շաբաթ եւ ԱՄՆ-ն, եւ ԵՄ-ն կանցնեն Ռուսաստանի դեմ պատժամիջոցների խստացման՝ մոտենալով հեռահար տնտեսական արգելանքներին: Ինչպես կզարգանան իրադարձությունները, կտեսնենք: Երեկ պրոռուսական անջատողականները դեռ շարունակում էին հասարակական անկարգությունները: